Quvaytning arab iqtisodiy rivojlanish fondi ishtirokida “O‘zbekiston Respublikasining urologik va gemodializ yordamini ko‘rsatuvchi tibbiyot muassasalarini jihozlash” loyihasini amalga oshirish chora-tadbirlari to‘g‘risida

O‘zbekiston Respublikasining urologik va gemodializ yordamini ko‘rsatuvchi tibbiyot muassasalarining moddiy-texnik bazasini rivojlantirish, shuningdek, aholiga tibbiy xizmat ko‘rsatish sifatini yaxshilash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi va Quvaytning arab iqtisodiy rivojlanish fondi (keyingi o‘rinlarda — QAIRF) o‘rtasida “O‘zbekiston Respublikasining urologik va gemodializ yordamini ko‘rsatuvchi tibbiyot muassasalarni jihozlash” loyihasini (keyingi o‘rinlarda — loyiha) amalga oshirish uchun 7 mln Quvayt dinori miqdorida (23,1 mln AQSh dollari ekvivalentida) 4 yillik imtiyozli davr bilan 26 yil muddatga moliyalashtirish to‘g‘risida 2016-yil 15-martdagi 938-son zayom bitimi imzolanganligi; 
 loyihani amalga oshirish uchun O‘zbekiston Respublikasining ulushi ekvivalentda 5,97 mln AQSh dollarini, shu jumladan soliq va bojxona imtiyozlari berish tarzidagi ekvivalentda 4,41 mln AQSh dollarini tashkil etishi;
 loyihaning umumiy qiymati 29,09 mln AQSh dollarini tashkil etishi;
 loyihani amalga oshirish muddati uch yilni (2020 — 2022-yillar) tashkil etishi ma’lumot uchun qabul qilinsin.
 2. Belgilab qo‘yilsinki:
 O‘zbekiston Respublikasi Sog‘liqni saqlash vazirligi QAIRF zayomining maqsadli sarflanishi va loyiha samarali amalga oshirilishi uchun mas’ul bo‘lgan ijro etuvchi agent hisoblanadi;
 O‘zbekiston Respublikasi Sog‘liqni saqlash vazirligining “O’zmedimpeks” davlat unitar korxonasi loyihani amalga oshirish doirasida tuziladigan shartnomalar bo‘yicha kontragent hisoblanadi;
 QAIRF zayomini qaytarish hamda zayom bo‘yicha vositachilik haqi va boshqa xarajatlar O‘zbekiston Respublikasi Davlat budjeti hisobidan qoplanadi. 
 3. Quyidagilar: 
 “O‘zbekiston Respublikasining urologik va gemodializ yordamini ko‘rsatuvchi tibbiyot muassasalarini jihozlash” loyihasi bo‘yicha texnik-iqtisodiy asoslanishi, asosiy texnik-iqtisodiy parametrlari bilan birga 1-ilovaga muvofiq;
 “O‘zbekiston Respublikasining urologik va gemodializ yordamini ko‘rsatuvchi tibbiyot muassasalarini jihozlash” loyihasi bo‘yicha QAIRF zayomini qaytarish va vositachilik haqini to‘lashning prognoz jadvali 2-ilovaga muvofiq; 
 “O‘zbekiston Respublikasining urologik va gemodializ yordamini ko‘rsatuvchi tibbiyot muassasalarini jihozlash” loyihasini amalga oshirish bo‘yicha “yo‘l xaritasi” 3-ilovaga muvofiq tasdiqlansin.
 4. O‘zbekiston Respublikasi Sog‘liqni saqlash vazirligi:
 loyihani amalga oshirish maqsadida O‘zbekiston Respublikasining respublika budjetidan O‘zbekiston Respublikasi Sog‘liqni saqlash vazirligiga ajratiladigan mablag‘lar hisobidan 5 shtat birligidan iborat bo‘lgan loyihani amalga oshirish guruhini belgilangan tartibda bir oy muddatda tashkil etsin;
 loyihani amalga oshirishga yordam ko‘rsatuvchi konsalting tashkilotini tanlab olish va tibbiy jihozlar hamda asbob-uskunalarni xarid qilish bo‘yicha tender savdolarini tashkil etsin;
 QAIRF zayomi hisobidan yetkazib beriladigan tovarlarni xarid qilish va o‘z manziliga yetkazib berish xizmatlari xarajatlarining haqini O‘zbekiston Respublikasining respublika budjetidan O‘zbekiston Respublikasi Sog‘liqni saqlash vazirligiga ajratiladigan mablag‘lar doirasida to‘lasin;
 loyihani amalga oshirish davrida loyihaga jalb etilgan urologik va gemodializ yordamini ko‘rsatuvchi tibbiyot muassasalari faoliyatini samarali tashkil etsin; 
 loyiha tadbirlarini amalga oshirish uchun zarur shart-sharoitlarni ta’minlasin.
 5. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari loyiha doirasida xarid kilinadigan uskunalarni o‘rnatish va montaj qilish uchun urologik va gemodializ yordamini ko‘rsatuvchi tibbiyot muassasalarining xonalarini tayyorlash choralarini ko‘rsin. 
 6. Mazkur qarorning bajarilishini nazorat qilish O‘zbekiston Respublikasi sog‘liqni saqlash vaziri A.K. Shadmanov zimmasiga yuklansin.